NEWS ALERT E gata: Simona Halep va juca la Miami! Anunțul constănțencei
Prima decizie importantă luată de Simona Halep după ce TAS i-a redus suspendarea de la patru ani la nouă luni.
La o zi după anunțarea verdictului TAS, a apărut informația potrivit căreia jucătoarea de tenis din România ar fi primit o invitație pentru a putea participa la turneul de la Miami, care începe pe 17 martie.
Simona Halep va juca la Miami
Dacă în dimineața zilei de joi, la sosirea în țară, a lăsat să se înțeleagă că-și dorește să evolueze la puternicul turneu din Florida, seara, pe rețelele sociale, Simona Halep a anunțat ca va participa la WTA Miami.
"Sunt încântată să vă anunț pe toți că mă voi întoarce în circuitul WTA în două săptămâni la @miamiopen! Mulțumesc turneului pentru că mi-a oferit această oportunitate și abia aștept să mă întorc pe teren și să joc. Ne vedem în curând!", a scris pe Instagram dubla campioană de Grand Slam.
Dubla campioană în turneele de Mare Șlem s-a întors în României joi dimineața și a oferit un interviu amplu în Aeroportul Henri Coandă.
Halep a comentat la revenirea în țară, joi dimineață, și spusele tatălui său, Stere Halep, care a comunicat subtil ideea cum că fiica sa va ajunge din nou în fruntea ierarhiei mondiale. Printre alte subiecte - Patrick Mouratoglou sau vechea rivală Serena Williams -, Halep a avut și puterea, după mult timp, să zâmbească și să glumească, în fața a peste 20 de jurnaliști.
Simona Halep, replică genială în aeroport
"Tata mereu a avut încredere în mine, exagerată. Nu o să îl contrazic, dar va fi greu (n.r. - să redevină numărul 1). E un vis îndepărtat să spun că o să ajung numărul 1 mondial. Am fost acolo şi este deosebit să fii acolo. Dar este foarte greu. Mulţi au fost alături de mine şi din nou le mulţumesc foarte mult. Da, Gheorghe Hagi a fost idolul meu ca sportiv şi mă bucur că şi el a crezut în nevinovăţia mea".
- Halep cere despăgubiri mai mari de 10 milioane de dolari de la Quantum Nutrition, care produce Schinoussa Superfoods, după testul pozitiv la roxadustat (medicament folosit de oamenii cu anemie, n. red.) din 2022, de la US Open.
Tribunalul de Arbitraj Sportiv (TAS) de la Lausanne a admis apelul depus de Simona Halep şi i-a redus, marţi, la nouă luni suspendarea de patru ani dictată de Agenţia Internaţională pentru Integritatea Tenisului (ITIA).
Simona Halep fusese suspendată pe o perioadă de patru ani
''Procedura de apel a TAS a cuprins procese intensive şi o audiere de trei zile care a avut între 7 şi 9 februarie, la Lausanne. Comisia TAS a audiat numeroşi experţi şi martori, majoritatea prezenţi fizic la audiere. Comisia a determinat în unanimitate ca perioada de patru ani de ineligibilitate impusă de tribunalul independent al ITF să fie redusă la nouă luni, începând cu 7 octombrie 2022, perioadă care a expirat pe 6 iulie 2023. Întrucât termenul a expirat înainte ca apelul să fie depus la TAS, completul TAS a hotărât că e oportun să emită dispoziţia cât mai curând posibil, împreună cu un comunicat de presă cuprinzător'', se arată în comunicatul TAS.
Urmăriți SPORT.RO și pe Google News